Papersnake/gushiwen huggingface dataset:
酬南寿 其二
许及之（宋代）

身世悠悠莫苦营，是他松柏只长青。宽于茧瓮茨为舍，大似鸡栖草作亭。

虫臂鼠肝元自定，龟毛兔角惯曾听。胪传天语君须记，第四科名合是丁。
行饭至湖上
陆游（宋代）

行饭消摇日有常，青鞋又到古祠傍。
残芜满路无多绿，落叶投空不待黄。
只道诗书能发冢，岂知博簺亦亡羊？此身只合都无事，时向湖桥看戏场。
留题吴促庶省副北轩画壁兼呈杨乐道陈院龙图
王珪（宋代）

谁将画手分平远，几度曾窥雁鹜洲。
六月炎风方病暑，五湖烟景已迎秋。
班趋规地来常晚，诗入笼纱思未休。
为惜主人林下意，暮钟沈阁尚应留。
张丞见和次韵答之
陈造（宋代）

中年赋远游，群仙谓匹敌。
朅来吏海隅，笑死鹤背客。
昔人混屠酤，不取俗眼只，
惟应赤城老，默许分半席。
分水关
黄廷用（明代）

廿载欲归归不得，故乡今日得真归。关当分水云犹合，路入中天鸟亦稀。

万壑滩声遥带雨，千峰树色半承晖。连朝曾柰驱驰苦，未卜何年可息机。
和令狐尚书平泉东庄近居李仆射有寄十韵
张籍（唐代）

平地有清泉，伊南古寺边。涨池闲绕屋，出野遍浇田。

旧隐离多日，新邻得几年。探幽皆一绝，选胜又双全。

门静山光别，园深竹影连。斜分采药径，直过钓鱼船。

鸡犬还应识，云霞顿觉鲜。追思应不远，赏爱谅难偏。

此处堪长往，游人早共传。各当恩寄重，归卧恐无缘。
饮酒二十首同苏翰林先生次韵追和陶渊明十六
晁补之（宋代）

王道无偏党，此语闻诸经。
高贤如大海，亦以众流成。
文饶叹维州，刀锯人所更。
相如后私怨，此语惊秦庭。
小人虑事疏，妄意盐车鸣。
安得如江酒，洗我尘垢情。
寄邹椿龄
邓雅（元代）

大隐在城市，小隐居山林。所居虽异地，所乐还同心。

我歌小山词，君弹流水音。相知既已久，相忆思难任。

何时遂盍簪，绸缪话胸襟。
题刘同知所藏春山访隐图
俞德邻（宋代）

环洲玲珑径深窈，巉岩翠壁摩苍颢。幽人结屋倚阴厓，云木烟萝互萦绕。

维舟散屧欲往从，山深树密无行踪。徘徊溪桥自叹息，安得上下如云龙。

古云大隐隐朝市，市朝亦有居巢子。胡然见面不见心，咫尺娟娟隔春水。
惜分飞 忆从二姑
储慧（清代）

欲别还期相聚首。记得叮咛时候。一去音沉久。病馀弱骨摧残候。

匪石贞心终自守。荼毒怎生禁受。玉质应非旧。连宵梦见分明瘦。
小隐芝草
洪适（宋代）

芝丛盈百见闻希，不数嘉禾连理枝。紫盖堆云光点染，金茎蒙露色凝脂。

一时竞秀园林胜，十载深藏天地知。急办轩楹尊瑞物，泥封诏墨有来期。
苦寒二首 其一
周紫芝（宋代）

朔风吹雪天漫漫，厚地欲裂江水乾。悬知北客未省见，太古以来无此寒。

冰檐垂笋风撼屋，布衣生棱体生粟。老翁炙手厌朱门，明朝晨暾更堪曝。
送云居佛印禅师诗五首并偈 其六
彭汝砺（宋代）

佛印电目海潮音，貌古瘦瘁如孤松。心已了达诸佛相，酬酢纵孤无滞碍。

以大慈悲为演说，登阐沈幽度众生。至第一义而不传，而无一义不传者。

我今焚香赞叹礼，十方国土即闻知。愿师与我及众生，一切长在真实地。
春回好（感旧）
曾觌（宋代）

心下事，不思量。自难忘。花底梦回春漠漠，恨偏长。

闲日多少韶回。雕阑静、芳草池塘。风急落红留不住，又斜阳。
青山买舟
虞俦（宋代）

落日千乌外，青山一望中。
买舟群仆喜，兀坐与谁同。
旅店孤烟起，田家曲港通。
鸥盟暂时乞，又踏软尘红。
过清流关
韦谦恒（清代）

东南半壁势全收，奕奕雄关据上游。五代烽烟余故垒，一天风雨入残秋。

乱山自向孤城绕，野水还归别涧流。忽忆醉翁呼不起，独携尊酒倚高楼。
德辉郎君名嘉橘其小字也书来云修嘉辰故事并
李石（宋代）

逐客佳晨省醉眠，出门未办杖头钱。
却因厨酿分双榼，添入诗图作九仙。
大悲观音栴檀像
释遵式（宋代）

南无十方三世佛，南无本师大牟尼。
南无西方安乐刹，阿弥陀佛十力尊。
南无过去无数劫，彼世世灯观世音。
诸佛慧眼第一净，以不二相观三界。
如实见我归命礼，成就大愿护众生。
南无一切法宝海，无边无尽解脱门。
南无总持功德藏，三世十方诸佛印。
消除三障无诸恶，五眼具足成菩提。
未来际劫誓修行，普使众生护无畏。
南无文殊普贤尊，一切智行圆满海。
金刚藏及金刚手，得大势等诸大士。
声闻辟支贤圣众，愿以慈眼普瞻视。
我今南无赞三宝，为欲深游大悲海。
南无大悲救厄者，昔曾值佛观世音。
入彼如来所入门，故佛授与同名号。
从闻解说六尘缚，如声度垣不能碍。
由斯遍入微尘国，普现微尘自在身。
一一身宣总持句，施与众生无畏法。
是故娑婆世界中，皆号为施无畏者。
我昔经中值密言，能除三障名消伏。
佛称功德难思议，故我常持不敢忘。
誓向当来大劫海，遍将此句救诸苦。
为求大士加持力，故造栴檀持呪形。
烁迦罗首金色容，具足七数端严相。
母陀罗臂百千福，次第有六捉持异。
贝多叶经并宝印，华果澡鑵及杨枝。
无隙白檀雕所成，一一皆合契经造。
及状我身长跪地，顶戴吉祥安乐人。
观世音名依定实，必闻我今发大愿。
牟尼经像比丘僧，愿住世间常不灭。
护持国土与众生，普令摄取菩提愿。
三宝神呪天龙等，大悲感应大誓力。
一切同护圣尊仪，犹若金刚常不坏。
如是成就十四愿，悉为菩提及含识。
南无闻名救厄者，南无世间慈悲父。
南无施我无畏力，南无令我满诸愿。
闻名见身心念者，南无一切无空过。
我今次第说所愿，尊应一一遍垂听。
雪夜邦相过斋中小集四首 其四
胡应麟（明代）

此夜平原醉，人间更有无。乾坤悬玉阙，日月坐冰壶。

磊落新词社，萧条旧酒垆。灞桥回首处，凄绝断云孤。
八声甘州
汤恢（宋代）

想当年、龙舟凤艒，乐宸游、摇曳锦帆斜。伤心是，御香染处，树树栖鸦。
净光轩
范成大（宋代）

翳华销尽八窗明，雨竹风泉演妙声。
身世只今高几许？北峰浑共倚阑平。
雨中次韵两绝
洪咨夔（宋代）

提壶劝饮元无秫，促织催机未有丝。
叶底蝉蟟尤更苦，吸风饮露伴入饥。
送苏教授赴阙
唐庚（宋代）

三年泮水振洙风，俯接诸生屡改容。岭雾因时难隐豹，岩云有便得从龙。

久钦才调无双手，今喜声名达九重。拂袖汉阳休更问，丈夫事业出心胸。
即席再赋
韩琦（宋代）

芜音逢节佐宾罍，属和当筵尽雅才。铜钵一声诗已就，金铃千雅菊争开。

月明正有抽毫乐，夜永何妨秉烛回。无酒可嗤彭泽令，东篱空望白衣来。
萚兮
佚名（先秦）

萚兮萚兮，风其吹女。叔兮伯兮，倡予和女。
萚兮萚兮，风其漂女。叔兮伯兮，倡予要女。
杂咏四首
范仲淹（宋代）

有客蓝田得意归，溪光冉冉白虹霓。
玉人岂忍言环佩，留取天王尺二圭。
赠文应上人（一作赠高僧）
孟郊（唐代）

栖迟青山巅，高静身所便。不践有命草，但饮无声泉。

斋性空转寂，学情深更专。经文开贝叶，衣制垂秋莲。

厌此俗人群，暂来还却旋。
和西斋
张耒（宋代）

山色供开镜，溪光照掩扉。
暗虫先夜响，萎叶近秋飞。
灌垄晴蔬出，开笼暮鹤归。
鸣琴坐朗月，轻露点秋衣。
鹧鸪天 其二
张孝祥（宋代）

子夜封章扣紫清。五霞光里佩环声。驿传风火龙鸾舞，步入烟霄孔翠迎。

瑶简重，羽衣轻。金童双引到通明。三湘五管同民乐，万岁千秋与帝龄。
句 其十九
张商英（宋代）

秦庭繁杏两株开。
山居杂诗九十首
曹勋（宋代）

山高翳落日，残照欣晚晴。
意适策筇杖，意倦眠桃笙。
云水喜益近，语话能忘情。
书来故人意，相忆应遄征。
登长城（一题作塞下曲）
李益（唐代）

汉家今上郡，秦塞古长城。有日云长惨，无风沙自惊。

当今圣天子，不战四夷平。
德寿宫庆寿口号十篇
杨万里（宋代）

清晓鞭声出禁中，惊开剩雨及残风。
金鸦衔取红鸾扇，飞上玻璃碧海东。
幽居
王勃（唐代）

涧户风前竹，山窗月下琴。
唯馀两□□，应尽百年心。
颜子中池亭二首 其二
刘闻（元代）

种树年年长，开窗面面凉。雨苔生砌绿，秋叶堕池黄。

得句閒拈笔，抛书懒近床。旅怀随所至，谁复计行藏。
送言道士
释居简（宋代）

净极光通跬步初，谨终宜密不宜疏。掌中秽浊三千刹，觑定根源著一锄。
与韩愈李翱张籍话别
孟郊（唐代）

朱弦奏离别，华灯少光辉。物色岂有异，人心顾将违。

客程殊未已，岁华忽然微。秋桐故叶下，寒露新雁飞。

远游起重恨，送人念先归。夜集类饥鸟，晨光失相依。

马迹绕川水，雁书还闺闱。常恐亲朋阻，独行知虑非。
勉李愿中五首 其一
罗从彦（宋代）

圣道由来自坦夷，休迷佛学惑他岐。死灰槁本浑无用，缘置心官不肯思。
和过尉氏林香陂韵
强至（宋代）

长年京洛事尘埃，怀抱那能一日开。
鱼鸟宿心聊此得，江湖清兴划然回。
天园野色鳞鳞合，风猎林香滚滚来。
渐有人喧迎马足，郊原佳处好徘徊。
次凌江先寄太守黎东美二首 其二
郭祥正（宋代）

晖晖寒日溪云开，北客新过庾岭来。闻说凌江风物好，清香先见数枝梅。
郴江百咏并序·南楼
阮阅（宋代）

雉堞谯楼紫翠环，红尘扰扰白云閒。
蛮烟瘴雨千峰外，邑屋人家十里间。
观世音赞
李之仪（宋代）

大慈大悲大威德，补陀落山住孤绝。三界轮回若热恼，一闻我名便清凉。

名虽可闻见不得，随所建立即如见。施者受者不退心，常如心在光明里。
送楠上人归定水并简见心禅师
至仁（明代）

阿师说法双峰下，白昼天花作雪飞。烽火隔江音问绝，秋风海上片帆归。
白云向空尽（一作周成诗）
焦郁（唐代）

白云升远岫，摇曳入晴空。乘化随舒卷，无心任始终。

欲销仍带随，将断更因风。势薄飞难定，天高色易穷。

影收元气表，光灭太虚中。倘若从龙去，还施济物功。
山中杂诗 其二
程炎子（宋代）

昆崙初凿破，大巧夺天真。竹锁三更月，桃酣几度春。

山空闻鹤唳，溪远卜鸥邻。为拂留题石，松摇露滴身。
题战岛僧居（在江之心）
杜荀鹤（唐代）

师爱无尘地，江心岛上居。接船求化惯，登陆赴斋疏。

载土春栽树，抛生日餧鱼。入云萧帝寺，毕竟欲何如。
益寿美金花
侯善渊（元代）

潜龙初九。九五飞龙群无首。大哉乾元。物物亨纯得自然。性相哉近。道显诸仁藏诸用。精粹含光。神易穷通没定方。
清平乐
蔡伸（宋代）

彩舟双橹。六月临平路。小雨轻风消晚暑。绕岸荷花无数。

玉人风枕方床。遥知待月西厢。昨夜有情风月，今宵特地凄凉。
元夕学士未翁宅灯宴次席上诸学士韵 其一
严嵩（明代）

德星池馆五云连，翠管银罂照绮筵。伶部按歌传锦瑟，御厨分赐辍金钱。

夜看灯月明于昼，人在蓬瀛望若仙。共喜恩波逢圣世，愿将歌颂答韶年。
严先辈诗送红梅次韵
赵蕃（宋代）

尽道梅花白，能红又一奇。
浑疑丹换骨，不是酒侵肌。
看此敷腴色，思侬少壮时。
盛年虽不再，犹拟岁寒知。
送进士王驾下第归蒲中（时行朝在西蜀）
郑谷（唐代）

失意离愁春不知，到家时是落花时。孤单取事休言命，

早晚逢人苦爱诗。度塞风沙归路远，傍河桑柘旧居移。

应嗟我又巴江去，游子悠悠听子规。
南土为杜预歌
佚名（魏晋）

后世无叛由杜翁。孰识智名与勇功。
双笋歌送李回兼呈刘四
李颀（唐代）

并抽新笋色渐绿，迥出空林双碧玉。春风解箨雨润根，

一枝半叶清露痕。为君当面拂云日，孤生四远何足论。

再三抱此怅为别，嵩洛故人与之说。
连雨
白居易（唐代）

风雨闇萧萧，鸡鸣暮复朝。碎声笼苦竹，冷翠落芭蕉。

水鸟投檐宿，泥蛙入户跳。仍闻蕃客见，明日欲追朝。
登度雪台
杨万里（宋代）

欲问金沙信，聊登度雪台。
碧桃良解事，开过架梢来。
过庾信宅
张说（唐代）

兰成追宋玉，旧宅偶词人。笔涌江山气，文骄云雨神。

包胥非救楚，随会反留秦。独有东阳守，来嗟古树春。
题竹
牟融（唐代）

潇洒碧玉枝，清风追晋贤。数点渭川雨，一缕湘江烟。

不见凤凰尾，谁识珊瑚鞭。柯亭丁相遇，惊听奏钧天。
送风雅长老
王庭圭（宋代）

集云回雁两峰前，木马嘶风鹤唳天。他日归来无一事，却教谁出草鞋钱。
颂古二十四首
释宗演（明代）

凡圣体真，犹存见隔。
见存即凡，情亡即佛。
提刑直阁张公挽词二首 其一
孙觌（宋代）

荷锸酬身后，骑箕返帝旁。风缠卿月晕，云掩使星光。

炯炯三珠在，冥冥一鉴亡。故交今白发，掩映涕淋浪。
诗赠晚学李君
邢仙老（宋代）

久掩山斋看古经，但矜猿鹤事高情。
炉中且喜丹砂死，岩下近闻朱草生。
堪鄙尘寰驰妄理，莫教流俗听希声。
清溪有路无人识，独弄沧浪一濯缨。
四皓图
郑思肖（宋代）

晔晔紫芝岩石隈，避秦有地似蓬莱。可怜白发坐不定，又被汉朝呼出来。
途中寄县斋诸士子
韦骧（宋代）

花发蒙亭画景舒，浩歌应叹食无鱼。灵岩恨不同真赏，且把新诗慰子居。
寒砧二首 其一
金朝觐（清代）

冷淡秋闺急妇功，打窗黄叶下西风。离情无限谁堪语，试听砧声断续中。
吴兴道中寄子瞻
释道潜（宋代）

弱性嗜幽散，出门随所便。莲房纷可袭，林幄正高褰。

群木含晨景，孤撑破宿烟。逶迤屯秀崿，宛转滀清涟。

岸匝藤花暗，崖垂桂影圆。引雏鸣鴶鵴，解箨露婵娟。

恍若经愚谷，浑疑渡辋川。葑田青泛泛，石葛蔓绵绵。

缅想醉山简，相从狂谪仙。援毫更妙韵，愧乏碧云妍。
中秋不见月二首
李若水（宋代）

明月自不老，古今同一时。
寻常赏心薄，万里清光施。
兹夕反云翳，庭乌亦长悲。
人生得意处，每每乖所期。
神仙不可学，富贵不可规。
此心恐未了，付与秋风吹。
卜算子（督战淝水，再用前韵第三首示青草堂）
向子諲（宋代）

胶胶扰扰中，本体元来静。一段澄明绝点埃，世事如泡影。

歇即是菩提，此语须三省。古首无人著脚行，禾黍秋风冷。
城头望夕阳西没感赋
俞明震（清代）

为愿残阳堕地迟，望中灯火转迷离。群山偃蹇都能隐，双雁回翔何所悲。

一暝欲收江海去，回头如接混茫时。篱边剩有微光在，珍重秋心好自持。
孚舟亭新成赋十绝
方回（元代）

六爻虚实相为用，二位高卑各有宜。
顺抚说随心不爽，风漂罗刹有还时。
子夜歌
姚倩（清代）

添罢博山香，笑对银釭立。珍重并头花，劝郎莫轻剔。

冷月出疏林，窥窗皎如雪。试取瑶琴弹，泠泠不成曲。

冬夜抑何长，怕展衾如铁。独自倚薰笼，心碎铜壶滴。
渔家傲 其二 寄李中溪仁夫
杨慎（明代）

春色已随银树去。点苍千里行云暮。四颗明珠行复聚。

歌舞处。鹤桥便是秋娘渡。

青镜红颜容易去。老年芳景须珍护。服食求仙多错误。

君记取。九州大错休教铸。
黄陵庙
李远（唐代）

黄陵庙前莎草春，黄陵女儿蒨裙新。
轻舟短櫂唱歌去，水远山长愁杀人。
至芜湖闻贼陷钱塘复为官军所得有感 其一
李纲（宋代）

督府繁华一扫空，须知狂寇计非庸。庙堂若为苍生计，早筑高坛拜卧龙。
瑶台第一层·一点元真被妄想
姬翼（元代）

一点元真被妄想，招来幻化身。蟪蛄朝菌，须臾情识，结习迷云。火坑千丈机，诈万端、白浪黄尘。谩横陈，向污泥坑陷，苦海沉沦。纷纷。存亡得失，是非荣辱苦因循。有时开悟，痴团粉碎，眼孔如轮。性珠穿透方，信葆光、函盖乾坤。自通神。有壶天不夜，洞府长春。
寄罗伯英
郭钰（元代）

江涌春涛枕上闻，殊乡无伴独离群。始知诗事能穷我，独喜墩离又属君。

风燕入帘捎落絮，雨龙归洞驾轻云。遥知邻曲过从熟，每日还家酒半醺。
题新榜（在浙幕，沈崧得新榜示题其末）
罗隐（唐代）

黄土原边狡兔肥，犬如流电马如飞。

灞陵老将无功业，犹忆当时夜猎归。
玉司山
萧逵（宋代）

涪翁笔下千钧重，赵尹胸中万里宽。
宝墨几年藏瑞气，新亭今日敞奇观。
翠屏远带斜阳淡，素练光涵夜月寒。
苔碧印文以事少，谩寻诗句立栏干。
和梁王众传张光禄是王子晋后身
崔融1（唐代）

闻有冲天客，披云下帝畿。三年上宾去，千载忽来归。

昔偶浮丘伯，今同丁令威。中郎才貌是，柱史姓名非。

祗召趋龙阙，承恩拜虎闱。丹成金鼎献，酒至玉杯挥。

天仗分旄节，朝容间羽衣。旧坛何处所，新庙坐光辉。

汉主存仙要，淮南爱道机。朝朝缑氏鹤，长向洛城飞。
登宁州城楼
杨巨源（唐代）

宋玉本悲秋，今朝更上楼。清波城下去，此意重悠悠。

晚菊临杯思，寒山满郡愁。故关非内地，一为汉家羞。
阴铿
徐钧（宋代）

小人怀惠乃真情，酒炙能令死得生。
倘使行觞不知味，向来修怨有羊羹。
童丱须知 夫妇篇
史浩（宋代）

天地生万物，阴阳相配偶。两家因媒妁，是以为夫妇。

男贵有器识，不问财薄厚。女贵有贤行，不问色妍丑。

二者既相值，家肥得长久。二者傥不然，举动多掣肘。

夫无妇承顺，何以事父母。妇无夫应援，何以事姑舅。

外或专放荡，薄游酗樽酒。内或资悍厉，争竞恣纷纠。

傥信牝鸡晨，长舌肆谗口。离间骨肉亲，败乱廉洁守。

居官鲜德操，居家失孝友。渐渍不觉知，顿使初心负。

故须砺刚方，循循常善诱。使其良心生，悔恨能自咎。

若也纵沉迷，一切俱听受。冥然在世间，禽兽而牝牡。

堂堂六尺躯，方足俱圆首。聪明不下人，何乃畏仇偶。

子孙则象之，馀殃贻厥后。吾言诚伐病，宜以铭座右。
送税官仇副使诗十首 其十
熊鉌（元代）

世事良可见，浩荡书生心。先民亦会计，儒道终当行。
句 其二
杨天惠（宋代）

鱼虾敢涴方池洁，蚊蚋谁禁胜地寒。
古人
吕南公（宋代）

古人已往知无奈，犹被后人兴蠹颣。前亦人焉后亦人，患自口强心不逮。

扬雄比孟必有辨，马卿慕蔺良足怪。未充志气徒好名，醇醪岂不因糟胾。
次韵和成道人山中即事二首 其二
洪刍（宋代）

沙白澄江江上山，带青百里染层峦。欲寻丘壑何当往，拟挂尘冠不复弹。

邂逅三春还径去，轩渠一笑有馀欢。郢人妙质应犹在，政尔挥斤斲鼻端。
和君实端明花庵独坐
邵雍（宋代）

静坐养天和，其来所得多。
耽耽同厦宇，密密引藤萝。
忘去贵臣度，能容野客过。
系时休戚重，终不道如何。
次韵斯远五首 其三
韩淲（宋代）

老梅如对古衣冠，一点浮华了不干。横隔片烟宜画取，萧萧休待雨声寒。
别友人
长孙佐辅（唐代）

愁多不忍醒时别，想极还寻静处行。

谁遣同衾又分手，不如行路本无情。
和子方夜过卧云庵绝句
韦骧（宋代）

自愧银鱼久未成，区区从政谩辛勤。过庵佳句撩幽兴，待买青山占白云。
杂曲歌辞·堂堂
李义府（唐代）

堂堂复堂堂，红脱梅灰香。
十年粉蠹生画梁，饥虫不食推碎黄。
蕙花已老桃叶长，禁院悬帘隔御光。
华清源中iJ石汤，裴回百凤随君王。
题分宜县呈石子和知县
戴复古（宋代）

古镇更为县，封疆半是山。
赋繁官吏窘，土瘠稻粱悭。
流水心何急，高山意自闲。
春风细吹拂，桃李满民间。
览新达诗卷有感
李正民（宋代）

昔人作诗例苦穷，今人作诗乃得通。何意崩腾永嘉末，复见正始之遗风。

杜陵太白困羁旅，孟郊贾岛亦不逢。圣俞不得一校理，子美谪死吴山东。

升沈富贵何足道，名声显赫摩苍穹。新编起予为太息，万事得失畴能同。
斗百花·煦色韶光明媚
柳永（宋代）

煦色韶光明媚，轻霭低笼芳树。池塘浅蘸烟芜，帘幕闲垂风絮。春困厌厌，抛掷斗草工夫，冷落踏青心绪。终日扃朱户。
远恨绵绵，淑景迟迟难度。年少傅粉，依前醉眠何处。深院无人，黄昏乍拆秋千，空锁满庭花雨。
和秉国芙蓉五章
司马光（宋代）

清晓霜华漫自浓，独凭爱日养残红。
劝君秉烛须勤赏，阊阖难禁一夜风。
圆无外一春不归兰犹有花
释居简（宋代）

一春寂寞无人问，不为无人不谨初。犹有两花藏叶底，隙檐三见月如梳。
早夏 其二
韩琦（宋代）

暑初天未热，观阁进轻凉。果熟愁枝重，荷生觉渚香。
辋川集二十首·宫槐陌
裴迪（唐代）

门前宫槐陌，是向欹湖道。
秋来山雨多，落叶无人扫。
接笋峰
邱攀桂（宋代）

天下名山说武夷，高峰晴树碧云齐。
望穷石鼎疑无地，行到山根却有梯。
茅屋成村多卜隐，草书悬壁半留题。
几时扫断红尘路，一叶渔舟九曲溪。
读孙子二首 其一
张方平（宋代）

浑浑十三篇，兵谋与师律。匠巧虽自心，规矩宁可黜。

腐儒知舞干，奔车暇择虱。腠理与骨髓，所攻盖异术。
诉衷情·种花人自蕊宫来
晏几道（宋代）

种花人自蕊宫来，
牵衣问小梅。
今年芳意何似，
应向旧枝开。
凭寄语，谢瑶台，客无才。
粉香传信，玉盏开筵，
莫待春回。
春日田园杂兴二首
梁相（宋代）

麦畴连草色，蔬迳带芜痕。
布过叫残雨，杏花开半村。
吾生老农圃，世事付儿孙。
但遇芳菲景，高歌酒满尊。
洪丞相挽辞二首 其二
杨万里（宋代）

家谱忠仍孝，词林博更宏。牧羝无是子，雏凤有难兄。

谁谓身非达，其如道不行。青蝇满天地，白日转清明。
陕府芮城县群贤凉轩诗
李寔（宋代）

自昔闻南国，於今讼已微。
优哉贤墨绶，经始雅轩扉。
白日有余乐，清风知所归。
如何心已花，尚寄玉琴徽。
水心即事六首兼谢吴民表宣义 其六
叶适（宋代）

吴翁肥遁逾七十，术老芝荒手自锄。惠我篇章成锦字，西邻得伴亦堪书。
咏墨纱灯（杭州元夕席上作，一时罢唱）
曹学佺（明代）

质裂横疑水，光生薄似苔。
凭将彩笔画，认作剪刀栽。
鸟向空中度，花从镜里开。
细看若无力，不畏晓风催。
出郊劝农饭蔬于法石僧舍时方闵雨有无麦之忧因成八绝 其一
王十朋（宋代）

清源太守鬓如蓬，未遂归农又劝农。农事正兴天不雨，谁能唤起老黄龙。
减兰十梅（晚）
李子正（宋代）

天寒欲暮。别有一般姿媚处。半载斜阳。宝鉴微开试晚妆。淡烟轻处。渐近黄昏香暗度。休怕春寒。秉烛重来子细看。
与硕父沈弟伯仲晚行河堤硕父欲作小亭于其上
赵蕃（宋代）

断水桥横独木过，西南尽处得山多。
自嗟不及儿童乐，横笛骑牛稳下坡。
探春令 题明鸳湖女史黄皆令“自画小影”
苏穆（清代）

宝奁开处，嫦娥应识，愁眉春绽。自怜瘦损秋风面。

浑不是、寻常见。

韶光几度阴晴换。剩幽兰相伴。任人间、老尽芳菲，万种只恁湘波远。
送顾非熊下第归
朱庆馀（唐代）

但取诗名远，宁论下第频。惜为今日别，共受几年贫。

听雨宿吴寺，过江逢越人。知从本府荐，秋晚又辞亲。
洗儿戏作
苏轼（宋代）

人皆养子望聪明，我被聪明误一生。
惟愿孩儿愚且鲁，无灾无难到公卿。
洞庭湖
曹松（唐代）

东西南北各连空，波上唯留小朵峰。
长与岳阳翻鼓角，不离云朵转鱼龙。
吸回日月过千顷，铺尽星河剩一重。
直到劫馀还作陆，是时应有羽人逢。
病倦不能过谷帘、三峡，寄题
范成大（宋代）

白龙青峡紫烟炉，山北山南只半涂。
说与同来绿玉杖，他年终补卧游图。
竞渡
刘敞（宋代）

三闾虽已死，郢人独见思。五月江水深，绕城碧逦迤。

轻舟烂龙鳞，利楫剧鸟飞。箫鼓骇蛟龟，鹰隼乱旌旗。

争先爱中流，观者被水湄。漠漠怀沙魂，一去不可追。

千载万岁后，儿女以为嬉。已矣国无人，终焉莫子知。
咏古二首 其一
沈绍姬（清代）

脱颖人成公子名，不然碌碌竟何称。夷门虚己真知己，莫绣平原绣信陵。
章靖冯公哀词
宋祁（宋代）

读易三编断，当朝万事知。
由来不语怪，何意遂无儿。
酒德欢长绝，书林藁尚遗。
异时逢玉尺，方为阮咸悲。
奉和御製读晋书
夏竦（宋代）

安石陵霞致，洁言振玉音。
鸿动济世久，厚德感人深。
朱组虽然袭，虚舟岂易沉。
东山高志在，萧洒谢尘襟。
题李学樵墨蟹图
郑家珍（清代）

君不闻吕亢蟹图记，拥剑望潮分种类。帅以蝤蛑殿以蜞，草泽横行雄十二。

又不闻毕卓老而饕，左手持杯右手螯。公子无肠来佐酒，瓮头高卧乐陶陶。

李君画家之巨子，嚼墨一喷云满纸。等閒为我写团尖，绘影绘声复神似。

烟波十载老浮家，九月经霜红蓼花。我似蔡谟不解读，醉中偏爱听爬沙。

橙切香黄欣得汝，迨我暇矣饮此湑。风尘谁爱长卿才，莫妄都亭作人语。

纷纷馨绀与腥黄，执穗朝魁态不忙。涉笔居然成妙趣，毫端风味胜江乡。

画里有诗诗有画，取君真迹高堂挂。为问关中识得不，此图何似子章髅。
和范倅十首
曹勋（宋代）

岩壑未销连夜雪，松篁深映一川梅。
忍寒故作迟迟去，只为清香特特来。
满庭芳（八月十六日醴陵作）
袁去华（宋代）

雨送凉来，风将云去，晚天千顷玻璃。婵娟依旧，出海较些迟。玉兔秋毫可数，疏星外、乌鹊南飞。今何夕，空浮大白，一笑共谁持。

团栾，成露坐，云鬟香雾，玉臂清辉。任短髭争挽，问我归期。三弄楼头长笛，愁人处、休苦高吹。沈吟久，支颐细数，四十九年非。
读吴天章诗集歌
洪朋（宋代）

豫章丈人天章公，夙昔待诏蕊珠宫。谪来黄陂对秋水，归来白珠今春风。

晚窗许我数相见，高文似我开生面。故知沈谢少未工，不觉曹刘名独擅。

丈人意气薄云霓，细故蒂芥不足疑。只今陛下调玉烛，异时事业他人稀。
宿逆旅闻泉声
林鸿（明代）

练瀑飞空作雨声，楼虚月白旅魂惊。相思不道无归梦，自是离人梦不成。
春光好·和醉梦
王灼（宋代）

和醉梦，上峥嵘。忆娉婷。回首锦江烟一色，不分明。翻为离别牵江。娇啼外、没句丁宁。紫陌绿窗多少恨，两难平。
感古十首 其二
胡仲弓（宋代）

管蔡厄周公，陈蔡厄夫子。圣人于此时，所俟惟一死。

弦歌乃自知，赤舄亦几几。未明周孔心，道统安所恃。

天苟丧斯文，坠地扶不起。
醉桃源·角声吹断陇梅枝
冯延巳（五代）

角声吹断陇梅枝，
孤窗月影低。
塞鸿无限欲惊飞，
城乌休夜啼。
寻断梦，掩香闺，
行人去路迷。
门前杨柳绿阴齐，
何时闻马嘶？
追补姚元白市隐园十八咏 其六 观生处
王世贞（明代）

但欲观我生，茫茫无可据。断尽有漏缘，悠然见生处。
水调歌头（夷陵九日）
管鉴（宋代）

举俗爱重九，秋至不须悲。登临昔贤胜地，空愧主人谁。滚滚长江不尽，叠叠青山无数，千载揖高姿。况有贤宾客，同醉此佳时。

坐间菊，青作袂，玉为肌。香英泛酒，风流绝胜酌酴醿。莫话龙山高会，只作东篱幽想，应有故人思。北望江南路，回首暮云披。
雪中过定兴县
弘历（清代）

斜飞作势正鬖髿，高下模糊驿路赊。冻咽小溪疑漱玉，春回老桧欲生花。

乾於细雨湿於霜，寒袅鞭丝度范阳。千载诗人传岛瘦，白云深处望迷茫。

村鸦恰恰向林啼，极目遥天势乍低。忆得三年前觅句，琼田跋马沈城西。

坡翁一句记分明，将谓诙谐却有情。歌舞农夫怨行路，由来雨雪不相争。
纵笔
陆游（宋代）

故国吾宗庙，群胡我寇雠。
但应坚此念，宁假用它谋！望驾遗民老，忘兵志士忧。
何时闻遣将，往护北平秋？
句
王琪（宋代）

春风吹孤云。
偈颂二十五首 其十七
释如净（宋代）

金刚王宝剑在匣，有望风不犯之威。天童喝下飞出，变作无孔铁锤。

辊入荒田乱草，任教日炙风吹。拈匙把箸知多少，不是知音不易知。
敬进宁王殿下仙人好楼居三章 其三
胡奎（元代）

仙人好楼居，下瞰凌虚台。鸡鸣海色动，万里云霞开。

上有白玉虬，骑之上蓬莱。左招梁园客，右引邹与枚。

吹笙弄明月，八鸾以裴回。俯视一泓水，终古无纤埃。
走笔问讯晁四以道 其一
周行己（宋代）

问讯晁夫子，成州去几时。衣冠空攘攘，鬓发独丝丝。

器业终难合，行藏只自知。嵩山读书处，还许寄晨炊。
再步前韵答槐庭四首 其四
林朝崧（清代）

多心已似不燃灰，叱犊佣耕甲水隈。寂寞门庭可罗雀，故人唯望任安来。
纸阁
项安世（宋代）

也知无鬼瞰高明，纸阁中间万事轻。
不愿人呼贵公子，只图身作富书生。
册立冠婚分封四咏 其四
梁斗辉（明代）

三星历历自分明，光烛薇垣灿玉京。天上六龙乘日驭，皇家五凤缀云英。

器凝宝箓绵周鼎，坐拥雄藩定汉盟。百二山河从此壮，好将怀德固维城。
齐天乐六首 其五
蒋士铨（清代）

蒹葭水落栏干下，曾照老翁清影。水宿非舟，陆居非屋，剩得三椽蓬艇。

诸公台省，让野鹤孤云，烟霞簿颁。书局随身，宛央湖上是箕颍。

当时出岫归林，怕献嘲腾笑，终焉此境。古铁舟园，小长庐屋，转眼凭他兼并。

儿孙追省。守处士蜗庐，百年何幸。换以华堂，问先生可肯。
江行
柳中庸（唐代）

繁阴乍隐洲，落叶初飞浦。萧萧楚客帆，暮入寒江雨。
简紫芝
苏泂（宋代）

一只林家鹤，饶君骨更清。
爱山几废日，琢句恐伤名。
稍得湖边住，常来寺里行。
相逢怪相喜，同病又同庚。
谒苏仙祠
罗汝楫（宋代）

绛节回白马，青书收赤龙。
仙人在何计，烟霞锁晴峰。
荒祠冠其在，千古凛灵踪。
粉堵尘网悬，石凹苔钱重。
我来款贵像，再拜虔且恭。
檀烟泄云白，茗粥浮新浓。
世事非所期，真游誓相从。
云轺几时来，微风韵寒松。
送王潜圣 其三
徐积（宋代）

两翅慢如云，倦飞归故林。褐夫怀有玉，贫女叹无金。

北阙报初罢，南陔情更深。升堂拜亲后，先看白头簪。
题绿窗诗草
赵录缜（清代）

兰心蕙质雪为姿，意气横飞足振奇。忧国如焚托讽谕，蛾眉真个愧须眉。
颂古五十七首 其三十六
释道昌（宋代）

舌头不出口，三三成九九。算到香台还，彼此落人后。
梦中诗
石季武（唐代）

耸辔排金阙，乘轩上汉槎。浮名何足恋，高举入烟霞。
西河
陈允平（宋代）

形胜地。西陵往事重记。溶溶王气满东南，英雄闲起。凤游何处古台空，长江缥缈舞际。石头城上试倚。吴襟楚带如系。乌衣巷陌几斜阳，燕闲旧垒。

后庭玉树委歌尘，凄凉遗恨流水。买花问酒锦绣市。醉新亭、芳草千里。梦醒觉非今世。对三山、半落青天，数点白鹭，飞来西风里。
题画·蔡确
张玉孃（元代）

楚水吴山作胜游，竹状石枕定离愁。
晚烟何处吹渔笛，独忆琵琶怨碧秋。
过富池题澄江阁二首
王之道（宋代）

江山南北限，风月古今情。
举酒杯还覆，逢人盖暂倾。
目穷飞鸟落，心逐断云横。
小市支残屋，严祠列画楹。
晚烟渔艇远，夏潦荻洲平。
试问濡须路，归欤过几城。
观文殿学士赵公挽词
楼钥（宋代）

殄瘁人俱骇，伊余独永叹。
十年交义重，五日旧盟寒。
求去重维絷，欲归无羽翰。
佳城何处是，东盼涕汍澜。
夜饮醉归赠王伯纯是日王得容程子初同饮
张以宁（明代）

岁云暮矣客不乐，青雨亭前玩孤鹤。
城头愔愔云下垂，竹外骚骚雪微作。
亭中王郎风格奇，爱竹爱雪仍爱诗。
开尊酒好客更好，坐中王程俱白眉。
红炉照閤生春雾，诗思腾腾天外去。
玉姬舞倦回风来，吹到三山见琼树。
马蹄蹴响客归时，留我更尽金屈卮。
尘空祇觉乾坤白，饮醉那知宾主谁。
坐闻一声两声折，携灯起看竹上雪。
瑶华翠色森陆离，人影灯光两清绝。
却归觅纸醉自题，乌啼古寺风凄凄。
明年此夜知何处，兴发还应访剡溪。
夜坐
韩淲（宋代）

连窗风撼山，引酒灯照坐。逍遥入庄吟，憔悴失楚些。
倚杖
周紫芝（宋代）

雨脚收寒久，东风倚杖频。浪翻双鹭起，船过小鹅嗔。

客饭长腰米，林居折角巾。浇山一掬泪，回首故乡春。
秋夜次学静刘先生韵
陈泰（元代）

雨过月在窗，竹影如扫墨。起来秋满庭，露气清可啜。

列宿木末明，流泉草间咽。何处一声钟，悠悠度林樾。
晓渡玉河桥
童承叙（明代）

百尺飞梁烟雾生，雕阑玉窦绮罗行。
御沟月露生秋兴，驻马垂鞭听水声。
李贾二大谏拜命后寄杨八寿州
刘禹锡（唐代）

谏省新登二直臣，万方惊喜捧丝纶。

则知天子明如日，肯放淮南高卧人。
再游凤凰山寺 其二
程公许（宋代）

西康州隔暮云边，风去不来今几年。神眷此山良有以，客行何恨独潸然。

瑞图那复来阿阁，王泽何当复下泉。定慧光中祈印證，等慈心与佛齐肩。
鲁如晦郎中挽词
范成大（宋代）

自古归来引，于今遂隐篇。
棋灯荧夜观，歌板聒春船。
陈迹空华似，佳城露草边。
寂寥鸡黍约，望眼一潸然。
和韦苏州二十首 其十一 听嘉陵江水声代深师答
赵秉文（金朝）

惊湍泻石崖，百步无人迹。爱此喧中静，聊布安禅席。

水无激石意，云何转雷声。仁者自生听，达士了不惊。

心空境自寂，淡然两无情。
暑日题道边树
王毂（唐代）

火轮迸焰烧长空，浮埃扑面愁朦朦。羸童走马喘不进，

忽逢碧树含清风。清风留我移时住，满地浓阴懒前去。

却叹人无及物功，不似团团道边树。
挽刘给事中华甫之父
曹义（明代）

先生令子职黄门，嬴得褒封荷宠恩。荣养已沾三釜禄，仙游忽断百年魂。

窗前闲却青藜杖，花底空遗绿酒樽。悬相艾冈埋玉处，白杨箫瑟暮云屯。
一剪梅 题染香阁贴瓣梅花
吴绮（清代）

梦断罗浮玉作尘。谁认前身。难认前身。美人夙世是花神。

意到成春。手到成春。

看来点点尚鲜新。雪也如真。月也如真。不须憔悴怨黄昏。

返得香魂。返得愁魂。
西江行
张祜（唐代）

日下西塞山，南来洞庭客。晴空一鸟渡，万里秋江碧。

惆怅异乡人，偶言空脉脉。
七绝三首
滕白（唐代）

古来圩岸护隄坊，岸岸圩圩种绿杨。
几久树根无寸土，绿杨走入水中央。
雨後晓登碧落堂
杨万里（宋代）

清晨上碧落，亲手启後户。
斜东见西山，粹碧无纤雾。
须臾半崦见，冉冉动微絮。
吹作千峰云，立变万姿度。
正北寻米山，遥隔一片雨。
亭亭如仙子，晓起澣月露。
天衣异人世，一色制轻素。
两山谁不奇，裴回未能去。
西泠小立即事二首 其一
周密（宋代）

雨后湖天似水清，断霞新月两峰明。西风恰到芙蓉外，过雁初闻第一声。
雨中采石菖蒲
毛滂（宋代）

秋云作伴更谁俱，颇惯登山不用扶。
笑怪河阳种花手，杖藜破雨觅菖蒲。
和泽民喜雨
吴芾（宋代）

阴长阳消帝怒深，尽驱赫日扫群阴。却疑枉致一秋旱，聊复霈为三日霖。

陇亩共知成乐岁，里闾谁不起欢心。朝来幽鸟知予意，亦向檐前作好音。
阌乡寓居十首。山禽
吴融（唐代）

碧嶂为家烟外栖，衔红啄翠入芳蹊。

可能知我心无定，频袅花枝拂面啼。
故人梁天机家岢岚即五台山之南也余驰使云中
郑獬（宋代）

君家在山南，我行在山北。
山如碧连城，千里万重隔。
我行君不知，乘冰赴异域。
异域无春风，未晚日先黑。
思君应在家，游衍甘眠食。
复恐为荐书，去谒天子国。
寒云在山头，应见真消息。
我欲讯寒云，云飞攀不得。
我马不行空，如何度山侧。
相望两不知，立马情何极。
木渎八景 其二 澄湖秋月
徐庸（明代）

澄湖浸月水天同，万顷金波五夜风。丹桂白莲秋最好，水晶宫似广寒宫。
湖上送客
释居简（宋代）

恰则春归后，分携又一年。絮生萍点点，藕泛叶田田。

浓绿草如染，轻黄梅未传。出关钱有禁，贳得百金船。
宴清都·万壑蓬莱路
吴文英（宋代）

万壑蓬莱路。非烟霁，五云城阙深处。璇源媲凤，瑶池种玉，练颜金姥。长虹梦入仙怀，便洗日、铜华翠渚。向瑞世、独占长春，蟠桃正饱风露。殷勤汉殿传卮，隔江云起，暗飞青羽。南山寿石，东周宝鼎，千秋巩固。何时地拂龙衣，待迎入、玉京阆圃。看□□、剩拥湖船，三千彩御。
自荆入沌至鄂凡十日沌中
员兴宗（宋代）

长芦冲短芦，挽船如挽车。
一缕江摇天，萦带千里馀。
时焉忽断岸，依依见幽居。
试问居者谁，此地家焉如。
居十顾我笑，官何问之愚。
一生宅莽苍，岂觉城市娱。
出户舟为步，入户羹为鱼。
田牧我有时，牛羊与之俱。
但愿秔稻丰，俯仰无所须。
山河总白日，城市仍丘墟。
我兴愧其言，劳生叹囚拘。
因笑永民鼠，人大长狙狙。
怀古四首为知己魏倅元长赋兼呈王永叔宗丞戴少望 其一
刘过（宋代）

言理不可求，吾将讯苍苍。草木被春华，松柏遭摧伤。

才高未为福，名大或不祥。煌煌太史公，逸气横八方。

瑞麟出非时，巷伯终见戕。晏婴不可作，鲍叔遥相望。

发愤著春秋，掩夺日月光。文章诚可传，毁辱庸何伤。
结绶鄠郊縻摄府署偶有自咏
郑谷（唐代）

莺离寒谷士逢春，释褐来年暂种芸。自笑老为梅少府，

可堪贫摄鲍参军。酒醒往事多兴念，吟苦邻居必厌闻。

推却簿书搔短发，落花飞絮正纷纷。
鹊桥仙（七夕）
李漳（宋代）

迢迢郎意，盈盈妾恨，今夕鹊桥欲度。世间儿女一何痴，斗乞巧、纷纷无数。遥知此际，有人孤坐，心切天街云路。好因缘是恶因缘，梦魂远、阳台雨暮。
独坐偶书
卷刚中（宋代）

焚香闭草庐，滞念扫无馀。
世事尤宜静，交情只可疏。
屈伸当视蠖，湿沫戒如鱼。
暖甚一窗日，三冬宜读书。
蝶恋花·别范南伯
杨炎正（宋代）

离恨做成春夜雨。添得春江，刬地东流去。弱柳系船都不住。为地愁绝听鸣橹。
地到南徐芳草渡。想得寻春，依旧当年路。后夜独怜回首处。乱山遮隔无重数。
兰史为洪银屏校书作红豆图徵诗，为题四绝句 其一
丘逢甲（清代）

笛里偷声换字工，明珠入掌比玲珑。剧怜生小相思骨，如此情人合姓红。
辛夷
胡宿（宋代）

百卉迎韶律，辛夷花最先。与春宜有旧，造物底无偏。

棠棣先饶韡，山樱未敢燃。倚风遥可爱，犯雪不胜妍。

影乱梅花地，香迷豆蔻天。红啼昨夜雨，紫妒晓来烟。

上药能全命，灵滋合永年。帝家琼圃在，此物未应捐。
蔡京葬处女冠居之
释居简（宋代）

观里黄蜂晚退衙，观前桃著小春花。更无寻访麻姑处，零落风烟似蔡家。
句
王嵒（宋代）

多惭亦偶休明代，击壤空随野老群。
寄吴恕斋侍郎
刘克庄（宋代）

几年病卧禅床上，一旦名标御札中。
收召东都无处士，记怜北谷有愚公。
依然晚景垂衰白，胜似天街踏软红。
多谢皋夔与周召，十分结裹后村翁。
太平州作二首
黄庭坚（宋代）

千古人心指下传，杨姝烟月过年年。
不知心向谁边切，弹尽松风欲断弦。
浦江道中三绝
郑刚中（宋代）

瘦骨岩岩祸患馀，追随人事愈驰驱。
何时酒扫松楸畔，小盖茅庵只读书。
戏泽老
邹浩（宋代）

要识漳州李秀才，无髭无发恶追陪。如今熟也君知否，不独江西有大梅。
鹧鸪天
张抡（宋代）

福善天应锡寿祺。人生七十古来稀。我翁更有椿龄在，余庆堂前玉树辉。

传世业，长孙枝。捧杯欢见老莱衣。一阳渐近门多喜，百禄争迎好事归。
出东平
释今无（明代）

始知天地有浮萍，珠海翛然又玉京。大雪昨宵过泗水，小除今日出东平。

艰难判就黄金骨，雨雪难消紫陌情。总是异乡无可恋，随行又作广南声。
寄甥曾远宰邑新昌
区越（明代）

隳突东西几枕安，新昌遥喜拜慈颜。乾坤久念同胞切，盘错谁疑出手难。

饥渴到来思一勺，帡幪是处望千间。崇卑早晚都休论，尽取循良旧样看。
太上虚皇黄庭经句法十篇寿赵师
程珌（宋代）

乔松落润节轮囷，诗书万卷终经纶。
日华隔雾光难晨。公独知其堕凡尘，
何当一为问大钧。
菩萨蛮
赵希蓬（宋代）

慧刀挥处人头落。虹霓万道冲云脚。灭尽我人心，何劳向外寻。

白莲生火里，法忍无生死。忍辱两皆空，龟毛兔角同。
蜀茗词
施肩吾（唐代）

越碗初盛蜀茗新，薄烟轻处搅来匀。

山僧问我将何比，欲道琼浆却畏嗔。
和十二弟韵
苏泂（宋代）

三伏回头梦欲醒，五更风露月逾清。
病馀似鹤精神爽，老去如僧念虑轻。
边面只今多勇战，人间从昔少闲行。
何当封事天皇殿，乞借秋霖洗甲兵。
烹葵
白居易（唐代）

昨卧不夕食，今起乃朝饥。贫厨何所有，炊稻烹秋葵。

红粒香复软，绿英滑且肥。饥来止于饱，饱后复何思。

忆昔荣遇日，迨今穷退时。今亦不冻馁，昔亦无馀资。

口既不减食，身又不减衣。抚心私自问，何者是荣衰。

勿学常人意，其间分是非。
句
吴璋（唐代）

地暖尚疑消玉马，云开早欲放金雅。
和靖
杨公远（宋代）

湖上吟翁道味长，孤坟今已草成荒。姓名犹寄梅花上，一度开时一度香。
颂古四十五首
释如珙（宋代）

世尊拈花，迦叶微笑。
正法眼藏，涅槃妙心。
酹江月（春日）
葛长庚（宋代）

桃花开尽，正溪南溪北，春风春雨。寒食清明都过了，愁杀一声雨宇。醉跨蹇驴，踏翻芳草，满满斟鹦鹉。游仙梦觉，不知身在何处。

因甚青鸟不来，一年春事，捻指都如许。人在白云流水外，多少莺啼燕语。遣兴成诗，烹茶解酒，日落蔷薇坞。玉龙嘶断，乱鸦惊起无数。
病愈偶书
陆游（宋代）

枯蓬万里寄飘风，晚落江头号放翁。
冉冉流年秋镜里，悠悠残梦晓笳中。
扫除药裹病良已，弃置酒杯愁自空。
闲处固应容老子，卧看年少起新丰。
酬赵秀才赠新登科诸先辈
白居易（唐代）

莫羡蓬莱鸾鹤侣，道成羽翼自生身。

君看名在丹台者，尽是人间修道人。
满庭芳（戊戍上元喜霁，访开桃洞）
程必（宋代）

去腊飞花，今春未已，迤逦将度元宵。俄然甲子，青帝下新条。净扫一天沈霭，红轮满、大地山河。从今好，便当听取，万国起歌谣。

有人，当此际，＿云深坞，翦月中阿。已占断春风，自种仙桃。更扶疏桂影直，从岩底、上拂云梢。仍为我，长摩苍石，无负此清波。
次韵蒲左丞游虎丘十首
朱长文（宋代）

层峦稍稍暮云归，乔木森森众鸟依。
再踏石花寻去路，画船十只带斜晖。
阐阳驿观中秋月
韦骧（宋代）

却扫阴云藉晚风，十分圆月挂天东。中秋此夜光华盛，万国钧天喜玩同。

何处楼台恨偏照，几家樽俎对寒空。自怜独宿荒山驿，浩兴长歌未易穷。
廨舍堂前仅有木犀一株今亦开矣为赋二绝句 其二
虞俦（宋代）

维摩丈室无人到，散尽天花结习空。犹有一枝秋色在，明窗净几胆瓶中。
秋晚
陆游（宋代）

西山破晓两眉青，南浦无风一镜平。
食尽不容添鹤口，身闲且免负鸥盟。
霜前草树已无色，雨到菰蒲先有声。
只怪胜游频入梦，今朝蜀客话青城。
自君之出矣六首 其四
陈叔宝（南北朝）

自君之出矣，尘网暗罗帷。思君如落日，无有暂还时。
和诸庵花光十梅颂 其五
王柏（宋代）

接得少林枝叶，满腰风雪馨香。一自飘零庾岭，花光也解流芳。
神君歌十首 其八
刘克庄（宋代）

泮涣舞雩乐，欢呼祀蜡忙。且记童子咏，莫管国人狂。
将过池阳留别诸叔兄弟诸友人二首 其一
贡奎（元代）

拍手唱歌莫放狂，举觞饮酒莫令醉。歌声出口难为情，酒味入令化为泪。

男儿书剑从此始，岁晚烟江片帆起。相如题柱过长安，靖节辞官归栗里。

人生穷达固有时，我辈行藏得其理。沙头执别意如何，莫对酒，莫听歌，我折梅花君折柳。

明日天涯愧奔走，世路茫茫重回首。
别陈之纲李得之南子荣
李俊民（金朝）

已兆池鱼祸，尚多风鹢过。寄与远游人，莫待赆行货。
寄郭信可时假守忠州
晁公溯（宋代）

君家老阿舒，抗论王公前。
盍不托清静，著书如子玄。
爱君识此意，坐脱世纠缠。
不复眉炙狂，惟应口谈天。
近假刺史节，名高黄颍川。
无为渠自化，多事岂所便。
只今鸣玉溪，百尺来飞泉。
秋风木叶下，想见清潺湲。
凉波纳华月，洗此白璧圆。
借问掾曹内，得无从事贤。
赏音不易逢，胜景那可捐。
愿因东辕使，寄我南楼篇。
羡监簿先出院
虞俦（宋代）

青荧灯火小窗前，自笑醯鸡舞瓮天。涉笔谩随斯立尾，著鞭蚤觉祖生先。

一觞独进何由醉，四鼓相将底未眠。珍重梅枝为老伴，摩挲病眼向渠怜。
偈颂一百零三首 其九十
释月涧（宋代）

投子欲挂羚羊之角，争奈臭肉来蝇。荣禅客猎犬无灵性，徒恋枯桩。
睡后茶兴忆杨同州
白居易（唐代）

昨晚饮太多，嵬峨连宵醉。今朝餐又饱，烂漫移时睡。

睡足摩挲眼，眼前无一事。信脚绕池行，偶然得幽致。

婆娑绿阴树，斑驳青苔地。此处置绳床，傍边洗茶器。

白瓷瓯甚洁，红炉炭方炽。沫下麹尘香，花浮鱼眼沸。

盛来有佳色，咽罢馀芳气。不见杨慕巢，谁人知此味。
由洞庭入五田
黄大受（宋代）

一汀红糁蓼花天，滴滴清寒晓露圆。
回首洞庭山半点，伤心桂岭路三千。
诗魂夜寄青林月，渔唱声回绿树烟。
却笑陶朱不如我，我无西子与同船。
悼范丞相 其二
邹浩（宋代）

公骑箕尾归天去，我放江湖继踵来。邂逅招提见遗像，尚疑东閤为贤开。
钜鹿公主歌辞 其二
佚名（隋代）

车前女子年十五。手弹琵琶玉节舞。
冬日送友人西归
刘威（唐代）

北风吹别思，杳杳度云山。满望是归处，一生犹未闲。

知音方见誉，浮宦久相关。空有心如月，同居千里还。
浮槎
薛季宣（宋代）

浮槎尔乔木，来从何处村。托迹久非地，湍水撞其根。

一辞古岩头，去去随潺湲。上有飞鹭翔，下有白浪翻。

浪激信反覆，鹭去无回骞。十浮将九沈，任彼回风掀。

飘泊未云已，惊落见者魂。今凭逝川波，故凭川上原。

原中复何有，草木故自蕃。洄流溃前汀，薄命乃独存。

人生尽如此，株木奚足论。
三礼诗三首 其二 皇太子冠礼诗
区大相（明代）

吉日惟良，命服惟元。集礼铜龙，烂其盈门。宫僚肃将，以承前轩。

衮冕有加，其道弥尊。衮冕峨峨，既曼且硕。采璂朱绂，瑶契金册。

宠兹成德，圣祖列辟。式光宗祏，皇心孔怿。皇醴东朝，训命告釐。

念厥毗倚，淑是令仪。裕民惟志，寿国惟祺。睿敏圣嗣，敬德不违。

圣嗣敬德，诞受多福。霭其如春，式其如玉。象贤攸属，令终有勖。

作颂孔穆，风言维祝。厥颂伊何，于际于蟠。厥讽伊何，慎防其端。

方圆以翊，中正以观。保兹燕誉，奕世不刊。
念奴娇（梅）
袁去华（宋代）

蕊珠宫女弄幽妍，初著春心娇小。自白真香，浑胜似、姑射冰肌小窕。带雪茅檐，临溪篱落，占却春多少。天寒日暮，有人愁绝行绕。

长记流水桥边，雨晴烟淡，袅一枝清晓。梦想经年开病眼，把酒风前一笑。花骨娇多，不禁人觑，只怕轻飞了。无端羌管，夜阑声入云杪。
咏步摇花诗
沈满愿（南北朝）

珠华萦翡翠，实叶间金琼。剪葆不似制，为花如自生。

低枝拂绣领，微步动瑶瑛。但令云髻插，蛾眉本易成。
九日十八日夜梦赏春某氏园池赋春词二首题柱
刘学箕（宋代）

芍药花开日渐长，小窗閒理旧笙簧。
凭谁为唤诗宗匠，共赋留云借月章。
楼下酴醾压架香，翠围帷幄覆池塘。
桃花浪暖鱼成阵，人倚雕栏到夕阳。
迩日诗卷承若拙编为小集见示且有诗因次韵
葛胜仲（宋代）

骊珠鱼目两无遗，卷帙深烦为析釐。赋咏粗疏惭短笔，赓酬刻画赖连枝。

似闻警策眈佳句，何用编摩载恶诗。敢请冠篇重作序，二难文采胜延之。
昭君行
周紫芝（宋代）

汉宫侍女知几千，争妍取宠俱可怜。谁知恩爱托画手，黄金买得昭阳眠。

昭君自恃玉颜好，未信光阴镜中老。不知万里嫁胡儿，憔悴蛾眉葬秋草。

忆得昭君初嫁时，含羞忍泪无人知。胡天漫漫沙漠远，空抱琵琶说别离。

捐金得宠固可耻，委身胡酋不如死。世间妍丑何曾分，自古贤愚亦如此。
谢孙世节惠藜杖
沈周（明代）

孙子悯老蹇，惠杖若无杖。其轻犹握烟，且喜不压掌。

七尺多臃肿，论重仅铢两。促节数三十，还复有一长。

敢以照书燃，独任探梅往。暑雨地沮洳，出远步堪强。

非惟借便健，颠踬有所伏。何以谢记存，小简附拙响。
生查子
辛弃疾（宋代）

漫天春雪来，才抵梅花半。最爱雪边人，楚些裁成乱。

雪儿偏解歌，只要金杯满。谁道雪天寒，翠袖阑干暖。
九月十日赵令园饯送王汝州汝州留诗二篇次韵 其二
刘攽（宋代）

五马来时照路傍，名园秋物自裳裳。吹花酒面蟹螯壮，下豉莼丝鱼脍长。

问事不休推景伯，读书未见属黄香。穷愁解摘唯须酒，身外浮云天际翔。
锁窗寒 铎铃，和雨丈韵
程颂万（清代）

警柝支廊，残虬咽箭，薄寒深宇。檐铃剩魄，一例断愁分付。

颤空阶、凄清未休，那回似共离人语。蓦花魂系软，黄昏阑北，怯移纤步。

前度。风过处。怅铁马危谯，暝烟悄护。郎当别栈，赚破旅怀如许。

怕宵来、灯烬梦凉，院中又战蕉叶雨。最那堪、诉尽乡心，解惜人归暮。
幼陶贤倩示我近作，俱集渊明成句，运古如己出，诗以纪之
钱荣国（清代）

不是陶彭泽，疑师李义山。诗成工獭祭，词妙入龙矕。

典窜尧连舜，香熏马与班。居官能及此，想见讼庭閒。
偶成
何梦桂（宋代）

唤醒邯郸出梦关，悠悠身世隔尘寰。飞鸿落照琴三叠，流水寒尘屋半间。

老不如人甘遁世，闲谁似我得看山。乾坤许大双蜗角，消得人间战触蛮。
送刘天游益明赴省
王庭圭（宋代）

两骥腾风上九垓，瑶林琼树绝纤埃。行观海运几千里，坐待春惊二月雷。

霹雳一声天外响，婆娑双桂月中开。老翁日望长安信，报喜泥金早寄回。
闻同难民为虎所食
释函可（明代）

何须今日方怜若，一度边关即鬼门。身死不烦蝇作吊，年凶惟见虎加飧。

只愁老瘦重遭斥，但免饥寒亦感恩。白雪一杯魂未远，料应笑我骨犹存。
白水诗
佚名（先秦）

浩浩白水。
鯈鯈之鱼。

君来召我。
我将安居。

国家未立。
从我焉如。
送曹比部赴袁州
郑獬（宋代）

船头猎猎两旗翻，六月江风洒面寒。
一日却称新太守，十年曾是旧郎官。
中间忧患诚为甚，向老风情亦未阑。
紫背蛤蜊白醪酒，开樽长解忆长安。
宿襄河驿浦
陈子昂（唐代）

沿流辞北渚，结缆宿南洲。合岸昏初夕，回塘暗不流。

卧闻塞鸿断，坐听峡猿愁。沙浦明如月，汀葭晦若秋。

不及能鸣雁，徒思海上鸥。天河殊未晓，沧海信悠悠。
喜雪二首
吴潜（宋代）

玄冥去岁失其官，今岁谁云补过难。
谢院撒盐飞琐琐，隋堤翦过散戈戈。
檐储宿肉喧山鹊，路没遗踪走野豻。
管了明年书大有，饱抄云子饭加餐。
临都驿答梦得六言二首
白居易（唐代）

扬子津头月下，临都驿里灯前。

昨日老于前日，去年春似今年。

谢守归为秘监，冯公老作郎官。

前事不须问著，新诗且更吟看。
溪店回文
方岳（宋代）

啼莺几处垂垂柳，乳燕双飞片片花。
溪浅度云山带雨，岸崩欹树草连沙。
节妇操为贾妻作
戴良（元代）

父母嫁妾时，遗妾双鸳绮。双鸳既同生，亦复与同死。

当知妾有夫，结言亦如此。妾夫今在远，妾身今独止。

恐为行露侵，莫与双鸳齿。饮恨赴长川，川竭恨乃已。
题子登侄环绿斋
刘宰（宋代）

竹树回环一亩宫，红尘不到绿阴浓。
堆前祗有书千卷，善后县知禄万钟。
雪次大涧
郭祥正（宋代）

连山接野冷光铺，望望村烟问道涂。不似在家蓬户闭，妻儿欢笑拥红炉。
舟中哭朱海峰
康从理（明代）

旅食悲妻子，孤装执挽行。
诺曾然夙昔，心岂隔幽明。
角傍寒城语，涛兼夜雨声。
间关千里道，君见死生情。
去岁道巴陵登岳阳楼以望洞庭真天下之壮观也因诵孟浩然气蒸云梦泽波撼岳阳城之句追 其三
李纲（宋代）

秋色到极浦，层空霭行云。长剑抚玉珥，欲降云中君。

桂旗澹偃蹇，风驭何缤纷。淹留岂予愿，沐浴空兰薰。
偈三首 其二
释克勤（宋代）

本来无形段，那复有唇觜。特地广称扬，替他说道理。
解语花 和弇州题美人捧茶
王士禄（清代）

银床缓汲，玉砌新晴，栏影愔愔细。峭寒斜倚。花阴畔、静把小铛亲试。

云光露蕊。遥拖映、柔烟几缕。松响消、匀写娇擎，姽婳春风意。

轻约䰀鬟鬌髻。看芳磁如雪，光映荑指。佩幽环脆。

参差近、顿唤馀酲教起。樱桃小婢。越衬得、霍娘娇丽。

珊枕边、徐嗅兰香，还带兰膏味。
次韵子瞻送穆父二绝
黄庭坚（宋代）

谪官犹得住蓬莱，抱牍人稀书卷开。
张敞怃眉应急召，董宣强项莫低回。
春昼
韩偓（唐代）

春融艳艳，大醉陶陶。漏添迟日，箭减良宵。

藤垂戟户，柳拂河桥。帘幕燕子，池塘伯劳。

肤清臂瘦，衫薄香销。楚殿衣窄，南朝髻高。

河阳县远，清波地遥。丝缠露泣，各自无憀.
平度州道中望东北诸山
赵执信（清代）

秋风吹倦客，缥缈凌紫霞。赤松仙人要我去，为驾白鹿青龙车。

羽轮飘飞不自制，始计已失秦琅邪。大劳小劳远相待，云外如鸟遭笼笯。

明霞碧落杳梦寐，玉女有爪羞搔爬。北行度胶水，惟见尘与沙。

晴岚百里豁心目，高望一点青于鸦。众山肩随出，戢戢木末争槎丫。

天柱孤标倚萧爽，下笑两髻鲁始髽。东莱泰岱列，首屈不敢加。

譬人名既成，无事相矜夸。大泽东来独雄杰，森然列仗排高牙。

云峰飞瀑落千尺，烟光蜃气无由遮。台阁嵯峨布空曲，浮金炫碧生谽谺。

我今矫首意惝恍，况于抗策穷幽遐。人生能几何，引领白日斜。

海山有约易错遌，此中便可终来家。
菩萨蛮 愿在发而为泽
吴森札（清代）

罗帏梦觉孤衾冷。绿云斜拥珊瑚枕。强起翠鬟偏。梅花点额前。

堆鸦香泽溜。双燕钗头斗。影破海棠枝。蜂窥蝶又知。
河之水三章渡拒马河作
弘历（清代）

河之水流以浊兮，载㩁载渡伤我心曲兮。河之水浊以流兮，载㩁载渡岁月以遒兮。

度则知近矣，企之斯远矣。西瞻云巘矣，啜予泣之陨矣。
大人奉使代藩期逝未返以诗纪怀 其一
魏学洢（明代）

日日还家日，如何日日违。西风嘶羸骑，朔雪点征衣。

官路程难定，归途信自稀。百方聊慰解，心事乱云飞。
故园秋日曲四首 其一
谢翱（宋代）

空园久闭无人住，城乌应入巢其树。食尽满园绿荔枝，引雏飞去人始知。
望江南 其三 归依三宝赞
王安石（宋代）

归依佛，弹指越三祗。愿我速登无上觉，还如佛坐道场时。

能智又能悲。
弋阳县江上书触目
陆游（宋代）

县前奇哉一江水，日暮风吹碧鳞起。
客恨征尘忽如洗，不用金鳞刮眸子。
丹枫岸边雪色芦，下有老翁方捕鱼。
欲求妙师貌画图，王维郑虔今世无。
南山感旧
刘克庄（宋代）

既具顶门眼，逐得少林髓。
南山梵王宫，规模自唐始。
读韩子苍吕居仁近诗
刘子翚（宋代）

诗人零落叹才难，二妙风流压建安。
已见词锋推晋楚，定应臭味等芝兰。
鸿轩意气惭交吕，凤跃声华敢望韩。
咫尺烟尘不相见，它时惆怅隔金銮。
箴仲殊
孚禅师（宋代）

大道久凌迟，正风还陊隳。
无人整颓纲，目乱空伤悲。
卓有出世士，蔚为人天师。
文章通造化，动与王公知。
囊括十洲香，名翼四海驰。
肆意放山水，洒脱无羁縻。
云轻三事衲，瓶锡天下之。
诗曲相间作，百纸顷刻为。
藻思洪泉泻，翰墨清且奇。
惜哉大手笔，胡为幽柔词。
愿师持此才，奋起革浇漓。
骛彼东山嵩，图祖进丰碑。
再续辅教编，高步凌丹墀。
它日僧史上，万世为蓍龟。
迦叶闻琴舞，终被习气随。
伊予浮薄人，赠言增忸怩。
倘能循我言，佛日重光离。
初春书怀
陆游（宋代）

甫及初春日已长，偶同邻曲集山房。
囊盛古墨靴纹皱，箬护新茶带胯方。
老境不嫌来冉冉，流年直死去堂堂。
清泉冷浸疏梅蕊，共领人间第一香。
次韵寄荅云门断江禅师
张雨（元代）

长眉如雪眼浑遮，施食岩前坐暝鸦。坏衲半堆黄木叶，好峰千朵碧莲花。

湖山近日重来鹤，池馆于今足吠蛙。早晚越中寻贺老，千秋观在尔东家。
乐府君挽诗
魏了翁（宋代）

缣缃迂活计，屋壁老功夫。
月暗乌声迥，霜寒雁影孤。
江灵知孝子，天赋厚耆儒。
剩馥多沾丐，于今道未臞。
再和
冯山（宋代）

予始十五六，学赋场屋游。闻君声价高，已与班马俦。

少年取科声，复有经济谋。孤耸不世合，独行无名求。

中道多邅回，病骥盘沙丘。起为泸南守，政绩称最优。

东海寻免归，颍川尚借留。慷慨壮士怀，肯效儿女羞。

投绂还故林，泉石甘清幽。区区尚遗恨，君恩未能酬。

回首名利场，彷佛裁蝇头。君看缙绅士，谁为天下忧。

人情重软熟，要若新炊麰。咿喔四至卿，峭拔奇不侯。

一言反覆手，平地生重沟。世务伤贾谊，直道危田畴。

何当与推移，归钓沧浪洲。功名虽难期，岁月良易周。

清风出襟袖，散为生民庥。无使梁父吟，只成高唐讴。
代牛郎问
黎邦琛（明代）

迢迢牛女宿，闻道昨宵分。河落馀星佩，桥空散鹊群。

金梭停夜月，玉箸湿重云。得似离人恨，因风遥问君。
洪泽阻风
蔡襄（宋代）

今日风期恶，迟回一水滨。
村旗呈酒圣，庙鼓赛河神。
跃鲤曾惊网，饥乌不避人。
商工时借问，何处即通津。
晚晴
宋肇（宋代）

古道遥临水，荒城早闭门。
乱山衔落照，归鸟下空园。
江口渔人舫，崖腰桑树村。
客愁何可奈，有酒莫空樽。
汉江
李维寅（清代）

汉阳新涨布帆轻，检点邮签问水程。云外好山如我瘦，江边孤月与人清。

烟波到眼知行色，鸡犬离家有故情。初向天涯尝远别，梦回触忤棹歌声。
有时吟
邵雍（宋代）

龙不冬躍，萤能夜飞。
小人君子，而皆有时。
游岳麓 其一
张恩泳（清代）

破晓涉秋江，秋江静无澜。濛濛白云冷，泛泛浮鸥间。

隐约螺峰高，侧影清波间。轻舟荡双桨，飞渡芦荻湾。

薄雾散前林，行将叩岩关。
寄昭德兄弟
晁说之（宋代）

莫言无合亦何伤，旅雁卑飞怯稻梁。
南亩荒芜嵩少远，却来楫口祭勾芒。
莲塘
卢方春（宋代）

莲塘有清气，永认千周窗开。
引滴不待瓢，折筩为酒杯。
饮罢坐閒石，林杪风徐来。
仰天忽大笑，微吟行绿苔。
白兰
王镃（宋代）

楚客曾因葬水中，骨寒化出玉玲珑。
生时不饮香魂醒，难着春风半点红。
题杭郡阁
郑獬（宋代）

雨影横残虹，秋容映阴日。
寒江带暮流，晓角穿云出。
峰藏翠如织，宿鸟去无迹。
封书寄所怀，聊托金门翼。
松雪 其二
韩淲（宋代）

穷腊荒荒渺林荡，几回落旧又生新。寒催雪与梅争白，空有故山谁故人。
端午帖子词
苏轼（宋代）

西槛新来玉宇风，侍臣茗碗得雍容。
庭槐似识天颜喜，舞破清阴作两龙。
观梅用东坡先生山字州字两绝句韵 其二
张侃（宋代）

只怕花开眼界幽，香中一点绊人愁。问渠偏向孤山好，时复飘香入帝州。
景祐上辛祈谷二首
佚名（隋代）

天祚有开，文德来远。
祈觳日辛，侑神礼展。
初雪
刘敞（宋代）

冥冥浓雪半空黑，烈烈北风吹日回。海水翻从九天落，龙沙却渡五湖来。
感遇诗三十八首 其十四
陈子昂（唐代）

临岐泣世道，天命良悠悠。昔日殷王子，玉马遂朝周。

宝鼎沦伊谷，瑶台成古丘。西山伤遗老，东陵有故侯。
和人闻角 其一
黄裳（宋代）

胡笳羌笛此声同，一曲梅花万感浓。吹转满城蝴蝶梦，利名心动五更钟。
宴郑协律山亭
宋之问（唐代）

朝英退食回，追兴洛城隈。山瞻二室近，水自陆浑来。

小径藤间入，高窗竹上开。砌花连菡萏，溪柳覆莓苔。

舞席归云断，歌筵薄景催。可怜郊野际，长有故人杯。
满庭芳
卢祖皋（宋代）

徉湖山间，望之为蓬瀛仙翁也。因赋此以寿之，俾舟人歌以和因唱

盘谷居成，辋川图就，便从鸥鹭寻盟。泛溪窈窕，游钓寄高情。尚忆儿童旧地，疏帘外、烟雨新晴。微吟罢，因歌乡答，欸乃醉中听。

蓬瀛。归计早，下帆坐阅，涛浪堪惊。爱闲身长占，风澹波平。夜雪何时访戴，梅花下、同款柴扃。还知否，清时未许，野渡有舟横。
姚元白枉书问讯因闻元白与陈子野俱已乞休赋寄二子
欧大任（明代）

婆娑偶寄漆园间，荒径苔深颇似閒。公事只堪对流水，宦情吾自有青山。

窗中蝴蝶频支枕，松下楞伽一掩关。闻道故人罢官早，白云遥羡鸟知还。
丁亥过沙井和移剌子春韵二首 其二
耶律楚材（元代）

行藏俯仰且随时，缊袍怀珠人未知。燕雀既群难立志，凤凰不至拟胡为。

可嗟世态频更变，何奈人生多别离。莫忘天山风雪里，湛然驼背和君诗。
大藏主号镜中
释普岩（宋代）

孤光不随有地间，碧落冲开万象寒。
扑破果然亡朕迹，从教在地黑漫漫。
玉漏迟 止岳有和忆广南胡家二姬之作再赋
曹溶（明代）

锦席相招，氍毹对列。桦烛销尽铜壶。醉人天气，兰露湿金铺。

翠黛双双自扫，箜篌部、密甚还疏。清音颤，犹疑教就，窈窕世间无。

当时年尚盛，飞觥按拍，意大情粗。只等閒看过，不解成图。

忽到青衫冷落，鲛泪洒、一半模糊。临高望，烟条雨叶，岭路付蘼芜。
寄抱朴君 其二
韩淲（宋代）

姜盖潘同看木犀，故交零落竟何之。如何花满西林树，犹有无怀可寄诗。
杂诗
石宝（明代）

凉风动书幔，彷佛西南来。庭柯下露叶，哽咽递相催。

瓜蔓滞宿下，袅袅蒙尘埃。草虫阶下鸣，流萤亦徘徊。

坐感岁事速，忽如车轮推。门前有层城，层城复高台。

乘风欲登眺，仰溯天汉回。帝子不可见，青鸟非良媒。

中夜耿深忧，泪落秋生苔。
答友
释云林（宋代）

骚首何须更问天，此心灰尽不重然。
休将琐琐尘寰事，换我山中枕石眠。
追补姚元白市隐园十八咏 其五 春雨畦
王世贞（明代）

一夜春雨过，千畦尽成绿。不晓意所欣，道是斋厨足。
暮春杂咏八首 其一
曾协（宋代）

曲径穿深樾，支流旁小亭。鸟将云共远，天与树俱青。

水色清堪掇，风声静可听。壁间馀地在，落笔记曾经。
有感
吴芾（宋代）

阴阳失调燮，岁事成大饥。
我闻江湖间，细民竞流离。
疗饥已无食，卒岁还无衣。
民穷聚为盗，自古诚有之。
不谓严冬日，宛如暮春时。
里闾疫疠起，灾迍逮婴儿。
今已岁残腊，不见雪片飞。
中夜不能寐，念此方涕洟。
上天复赫怒，雷声震四维。
骤雨相继作，奔电仍交驰。
连夕不能止，远近俱忧疑。
我心更惊愕，倍畏天之威。
炷香拜庭下，再三为民祈。
愿天正时令，顺行无逆施。
反雷变作雪，盈尺以为期。
庶几宇宙内，物物各得宜。
寄题吕常山平章锦绣香中
方回（元代）

修善过如修亭馆，种德高于种花木。
四时芳菲人不知，蜂犹有鼻蝶有目。
公心一寸春万字，好事如麻不计斛。
将相富贵世不少，钟鸣夜行鼎折足。
我公之游追张良，我公子隐胜梅福。
犹忆妙年伐鬼国，二师击宛骑斩郁。
独乐先生五亩园，大庇寒士万间屋。
图形已上功臣阁，投老未数王官谷。
千葩万卉春昼长，范蠡西施着膏沐。
锦天绣地香中醉，汉相政窘千金牍。
一品閒身释{衣中加八}衣，万古芳名垂汗竹。
红霞蒸处几东风，会见瑶池三度熟。
李杜
陆文圭（元代）

子美坐同谷，太白走扶风。
虽遭仓黄急，转觉吟咏工。
首乱者群憸，贻祝及二翁。
因知漆室友，发论乃至公。
触事机难审，临危计易穷。
川原愁夕照，草木困西风。
鬼马如龙游，鬼妾如花红。
变灭不须叟，焉能保其终。
择祸莫若轻，老遁林谷中。